เงินบาทเปิดที่ 32.34/36
ธนาคารกรุงศรีอยุธยา รายงาน เงินบาทเปิดที่ 32.34/36 ปริมาณซื้อขายเบาบาง แนวโน้มอ่อนค่า
5 เม.ย. 2553

ธนาคารกรุงศรีอยุธยา รายงาน เงินบาทเปิดที่ 32.34/36 ปริมาณซื้อขายเบาบาง แนวโน้มอ่อนค่า
นักเงินบริหารเงินธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 32.34/36 บาท/ดอลลาร์ จากปิดตลาดเย็นวันศุกร์ที่ระดับ 32.35/37 บาท/ดอลลาร์ ขณะที่ค่าเงินในภูมิภาคปรับตัวแข็งค่าต่อเนื่อง
"(เงินบาท)ทรงตัวค่อนข้างนิ่ง ปริมาณซื้อขายเบาบาง และแนวโน้มน่าจะอ่อนค่า" นักบริหารเงิน กล่าว
ปัจจัยหลักที่ส่งผลกระทบต่อค่าเงินบาทเป็นเรื่องในประเทศเกี่ยวกับความชัดเจนของการแก้ปัญหาความขัดแย้งทางการเมือง หลังกลุ่มเสื้อแดงเคลื่อนมาชุมนุมปิดย่านธุรกิจบริเวณแยกราชประสงค์ และตลาดพอจะคาดเดาได้ว่าผลจะออกมาในรูปแบบใด เนื่องจากมีการประกาศยกระดับการชุมนุมให้รุนแรงมากขึ้นเรื่อยๆ
สำหรับความเคลื่อนไหวของค่าเงินสกุลหลักต่างประเทศ เงินเยนเปิดตลาดที่ระดับ 94.40/42 เยน/ดอลลาร์ ปรับตัวอ่อนค่าจากระดับ 93.99/94.01 เยน/ดอลลาร์ ส่วนค่าเงินยูโรเปิดตลาดที่ระดับ 1.3532/3537 ดอลลาร์/ยูโร ปรับตัวอ่อนค่าเล็กน้อยจากระดับ 1.3541/1.3544 ดอลลาร์/ยูโร 
นักบริหารเงิน คาดว่า อาจจะมีโอกาสเห็นเงินบาทค่อนข้างนิ่งหรืออ่อนค่าได้ในช่วงนี้จนกระทั่งถึงช่วงเทศกาลสงกรานต์ และหากสถานการณ์กลับเข้าสู่ภาวะปกติเงินบาทก็คงกลับมาแข็งค่าตามค่าเงินในภูมิภาค โดยวันนี้คาดว่าเงินบาทจะเคลื่อนไหวในกรอบระหว่าง 32.30-32.40 บาท/ดอลลาร์